
Hvatt er til þess að innviðir sem þegar eru fyrir hendi verði nýttir og styrktir og sérstök athygli er vakin á starfsemi bókasafna s.s. almennings- og skólasafna. Mikið samstarf er milli bókasafna í landinu og starfsemi þeirra er í flestum tilfellum mjög vel skipulögð. Safnkosturinn er skráður í eitt miðlægt bókasafnskerfi, gegnir.is, sem er rekið af Landskerfi bókasafna, ásamt leitarvélinni leitir.is sem leitar í margvíslegu stafrænu efni sem söfnin eiga og kaupa. Einnig má benda á Landsaðgang að stafrænum áskriftum, hvar.is, með aðgangi að völdu fræða og vísindaefni fyrir allar tölvur með íslenskar IP tölur, en bókasöfnin taka þátt í að greiða fyrir efnið. Þróunin innan bókasafnageirans undanfarin ár hefur verið aukið samstarf á sviði upplýsingatækni til að auðvelda landsmönnum aðgang að fagurbókmenntum og fjölbreyttu efni á sviði fræða og vísinda. Nýjasta verkefnið er Rafbókasafnið sem flest almenningsbókasöfn á landinu taka þátt í.
Athugasemdir:
A. [bookmark: _GoBack]Jafna aðgengi að þjónustu
Sveitarfélög og landshlutasamtök þeirra verði hvött til að skoða möguleikana á því að styrkja rekstur bókasafna, annarra safna, setra,  og sýninga með sameiningu og samrekstri.
A.3 Efling rannsókna og vísindastarfsemi
Hér er mikilvægt að tryggja gott aðgengi að öflugri bókasafnsþjónustu og aðgengi að fjölbreyttum heimildum og gagnagrunnum.
Mikilvægt er að efla grunngerð og afl þessara svæðisbundnu rannsóknakjarna og stuðla að faglegum tengslum þeirra á milli og við háskóla, bókasöfn, rannsóknastofnanir og fyrirtæki.
Dæmi um samstarfsaðila: Háskólar rannsóknastofnanir, bókasöfn, þekkingar – og rannsóknasetur.
A.9 Verslun í strjálbýli
Þetta er skynsamlegt og gott verkefni. Vísað er í Merkur-verkefnið í Noregi, þar sem reynt er að styrkja dreifbýlisverslanir með því að bjóða upp á aðra þjónustu og m.a. talin upp bókasöfn. Hið rétta er að í norska Merkur-verkefninu er boðið upp á bóksölu, en ekki bókasöfn. Sérstök áhersla er lögð á  staðbundið efni  í sumum þeim verslunum sem sem taka þátt, og þá í samstarfi við norska bóksalafélagið. Hins vegar er efling bókasafna í dreifbýli mikilvæg. Það er t.d. hægt að gera með samstarfi almennings- og skólasafna, samstarfi við aðrar tegundir safna og símenntunarmiðstöðva, að bæta við þá þjónustu sem söfnin veita s.s. fyrir börn og eldri borgara, að vera upplýsingamiðstöð og þjónusta fyrir ferðafólk, veita nýsköpunarverkefnum stuðning, auk samstarfs við ýmis sérsöfn á svæðinu.
B.8 Fjarvinnslustöðvar
Þetta er afar jákvætt verkefni. Landsbókasafn Íslands – Háskólabókasafn rak tímabundið slíka fjarvinnslustöð í Amtsbókasafninu á Akureyri með styrk frá Alþingi, m.a. vegna stafrænnar endurgerðar íslenskra dagblaða á árunum 2007-2011. Safnið er tilbúið að taka þátt í slíku verkefni og vísar í þingsályktun nr. 36/143 um varðveislu menningararfleifðar á stafrænu formi og skýrsluna Varðveisla menningararfleifðar á stafrænu formi á vegum mennta- og menningarmálaráðuneytisins frá 2017.

